LV Eiropas Savienības Oficiālais Vēstnesis C 236/10

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 236/07)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“PRESUNTO DE VINHAIS” vai “PRESUNTO BÍSARO DE VINHAIS”

EK Nr.: PT/PGI/005/0456/20.04.2005

ACVN ( ) AĢIN ( X )

Šajā kopsavilkumā informācijas nolūkā ir minēti galvenie produkta specifikācijas elementi.

1. Atbildīgais dienests dalībvalstī:

Nosaukums: Gabinete de Planeamento e Políticas Adrese: Rua Padre António Vieira, n.o 1-8.o P-1099-073 Lisboa Tālrunis: (351) 213 819 300 Fakss: (351) 213 876 635 E-pasts: gppaa@gppaa.min-agricultura.pt

2. Grupa:

Nosaukums: ANCSUB — Associação Nacional de Criadores de Suínos de Raça Bísara Adrese: Edifício da Casa do Povo — Largo do Toural P-5320-311 Vinhais Tālrunis: (351) 273 771 340 Fakss: (351) 273 770 048 E-pasts: ancsub@bisaro.info Sastāvs: ražotāji/pārstrādātāji ( X ) citi ( )

3. Produkta veids:

1.2. grupa. Gaļas produkti (termiski apstrādāti, sālīti, kūpināti).

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Presunto de Vinhais” vai “Presunto Bísaro de Vinhais”

4.2. Apraksts: Produkts ražots no gaļas, kas iegūta no attiecīgās šķirnes zootehniskajā reģistrā ierakstītu pieaugušu Bisaro šķirnes cūku (sieviešu un vīriešu kārtas dzīvnieku, tostarp nekastrētu vīriešu kārtas dzīvnieku) pakaļējām ekstremitātēm (atdalītas pa kaunuma kaula simfīzes līniju un ietver gūžas kaulus, ciskas kaulu, ceļa skriemeli, lielo un mazo stilba kaulu, tarsālās un karpālās locītavas, falangas un šos kaulus aptverošo muskuļu masu). Ņemot vērā to, ka pastāv liekā svara problēmas un ir sarežģīti iegūt šķiņķus, kuri atbilst komerciāli pieņemamiem raksturlielumiem un vajadzīgajam pārtikas drošuma līmenim, pašreiz īpaši ieteicama metode ir sadalīt kāju gūžas-ciskas locītavas līmenī un atdalīt gūžas kaulu un to aptverošo muskuļu masu. Cūku kājas iesāla un pārklāj ar paprikas, Trás-os-Montes olīveļļas (būtiska sastāvdaļa, kas produktam piešķir raksturīgo garšu, smaržu un konsistenci) un/vai Bisaro šķirnes cūku tauku maisījumu, pēc tam lēni kūpina, izmantojot ozolkoka vai kastaņkoka malku, un nogatavina 12 mēnešus vai ilgāk. Produkta forma ir kā iegarenai, slaidai cūkas kājai ar pēdu. Iegarenā forma atbilst Bisaro šķirnes dzīvnieku ķermeņa uzbūvei, jo to pakaļējās ekstremitātes ir diezgan garas, slaidas un ar spēcīgiem kauliem. Griezuma vietā produkts no ārpuses ir sarkanīgi brūnā krāsā, kas radusies paprikas maisījuma un kūpināšanas procesa ietekmes rezultātā, pārējā virsma vēl arvien ir klāta ar cūkas ādu. Gaļa griezuma vietā izskatās labi nogatavināta, produktam raksturīgā krāsa ir no sārtas līdz tumši sarkanai, virsma šķiet eļļaina, spīdīga, vietām redzami intramuskulārie taukaudi pērļaini baltā krāsā, spīdīgi un aromātiski. Produktam ir patīkama, nedaudz sāļa kūpinājuma garša, pēc konsistences gaļa ir ļoti mīksta, sulīga un nav šķiedraina, ar patīkamu, vieglu dūmu aromātu. Produkts vidēji satur 28,2 % olbaltumvielu, 7,4 % tauku, 9,2 % NaCl, un vidējais mitruma saturs ir 52,4 %. Tā pH līmenis ir 5,76, un aW līmenis ir 0,85. Presunto de Vinhais vidējais svars ir no 12 līdz 18 kg.

4.3. Ģeogrāfiskais apgabals: Tādi faktori kā tradicionālās ražošanas metodes, dzīvnieku barības veids, vietējo iedzīvotāju tradicionālās zināšanas par dzīvnieku kopšanu un augsnes apstākļi, kas vajadzīgi, lai izveidotu barības bāzi, ko izmanto nenoliedzami augstvērtīgu izejvielu iegūšanai, nosaka to, ka Presunto de Vinhais ražošanas apgabals (kur ražošanā izmantotās Bisaro šķirnes cūkas vai tās krustojumi ar citām šķirnēm dzimst, tiek audzētas, nobarotas, nokautas un to gaļa tiek sadalīta) ietver Bragança rajona pašvaldības Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso un Vinhais un Vila Real rajona pašvaldības Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar un Vila Real, jo tikai šajā apgabalā ir pieejama vajadzīgā barības bāze un prasmes lopkopības jomā.

Ņemot vērā Presunto de Vinhais izgatavošanai nepieciešamos īpašos klimatiskos apstākļus, vietējo iedzīvotāju zinātību un pastāvīgās un nemainīgās vietējās pārstrādes metodes, pārstrādes ģeogrāfiskais apgabals (kurā šķiņķi iegūst, nogatavina, sadala un iepako) ietver Bragança rajona pašvaldības Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso un Vinhais.

4.4. Izcelsmes apliecinājums: Presunto de Vinhais drīkst izgatavot tikai attiecīgi licencētos pārstrādes uzņēmumos, kas atrodas minētajā pārstrādes apgabalā. Visā ražošanas procesā piemēro stingru kontroles sistēmu, lai nodrošinātu pilnīgu produkta izsekojamību. Izejvielu iegūst no Bisaro šķirnes cūkām, kas ir audzētas lopkopības fermās, kurās ir pieejamas platības, lai piekoptu tradicionālo, pusekstensīvo lopkopības veidu un iegūtu tradicionālo dzīvnieku barību. Jāuzsver, ka cūku barošanai izmanto lielu daudzumu kastaņu, kas to gaļai piešķir īpaši atšķirīgas un atpazīstamas organoleptiskās īpašības. Cūkas tiek kautas un to liemeņi tiek sadalīti licencētos uzņēmumos, kas atrodas ražošanas ģeogrāfiskajā apgabalā. Pārstrādi drīkst veikt tikai grupas apstiprinātos uzņēmumos pēc pārbaudes struktūras labvēlīga atzinuma. Uz katras produkta vienības ir numurēta sertifikācijas zīme, kas nodrošina produkta pilnīgu izsekojamību līdz izcelsmes saimniecībai. Produkta izcelsmi iespējams apliecināt jebkurā ražošanas ķēdes posmā, izmantojot sērijas numuru, kas obligāti jānorāda sertifikācijas zīmē.

4.5. Ražošanas metode: Cūku kājas (kas svaigas sver vairāk nekā 8 kg) uzglabā aptuveni 24 stundas, pēc tam tās saspaida izmīcot, lai izvadītu lielāko daļu iekšējā šķidruma. Pēc tam aptuveni 30 dienas (atkarībā no sākotnējā svara) cūku kājas, kas pilnībā pārklātas ar sāli, uzglabā vidē, kuras temperatūra ir 6 °C un mitrums no 80 līdz 90 %. Sāls pārpalikumu atdala, nomazgājot ar ūdeni. Kad ūdens pēc kāda laika ir nožuvis, to cūkas kājas daļu, kas nav segta ar ādu, pārklāj ar paprikas, Trás-os-Montes olīveļļas un/vai Bisaro šķirnes cūku tauku maisījumu. Produktu ļoti lēni kūpina, izmantojot sausu ozolkoka vai kastaņkoka malku. Temperatūrai paaugstinoties, taukvielu aromāts nonāk muskuļu šķiedrās, uzlabojot produkta galīgās organoleptiskās īpašības. Visbeidzot, produktu žāvē un nogatavina aukstās, sausās telpās (žāvētavās vai pagrabos), un šajā laikā bioķīmisko procesu un mikrofloras labvēlīgās darbības ietekmē veidojas produkta raksturīgās garšas un smaržas īpašības. Process kopumā ilgst ne mazāk kā 12 mēnešus. Presunto de Vinhais laiž tirgū veselu, šķēlēs vai gabalos, vienmēr iepriekš iepakotu izcelsmes vietā. Kad produktu laiž tirgū gabalos vai šķēlēs, iepakošanai izmanto materiālu, kas ir piemērots saskarsmei ar produktu. Presunto de Vinhais sadalīšana un iepakošana ir ļoti svarīgs process, jo tas var ietekmēt produkta organoleptiskās īpašības, kā arī produkta izsekojamību gadījumā, ja tiek noņemta sertifikācijas zīme. Patērētāju un ražotāju interešu aizsardzības nolūkā jāievēro prasības attiecībā uz šķēļu biezumu, izmantoto griešanas instrumentu veidu un griešanas metodi, temperatūru un procesa ātrumu, lai novērstu produkta inficēšanu un bojāšanos, un, visbeidzot, prasība par pieredzējušu degustatoru veiktu degustāciju produkta izcelsmes reģionā. Tomēr produktu drīkst sagriezt arī mazumtirdzniecības vietās un restorānos ārpus ražošanas apgabala, ja to veic patērētāja klātbūtnē, lai tas varētu pārliecināties par to, ka uz produkta ir sertifikācijas zīme un marķējums.

4.6. Saikne: Cūkkopības vēsturisko un lielo nozīmi šajā reģionā apliecina gan dažādas zoomorfiskas skulptūras, gan dažādās pašvaldību uzskaites grāmatās atrodamās atsauces uz nodokļiem par cūkām un cūkgaļu. Šo produktu ar ģeogrāfisko apgabalu saista vietējā dzīvnieku šķirne, vietējā barība, ar kuru šie dzīvnieki tiek baroti, zināšanas, kādus cūkgaļas gabalus izvēlēties, lēnais kūpināšanas process, izmantojot vietējo malku, un žāvēšana ļoti aukstā un sausā vidē, kas atrodas konkrētajā apgabalā.

4.7. Pārbaudes struktūra:

Nosaukums: Tradição e Qualidade — Associação Interprofissional para Produtos Agro-Alimentares de Trás-os-Montes Adrese: Av. 25 de Abril, 273 S/L P-5370-202 Mirandela Tālrunis: (351) 278 261 410 Fakss: (351) 278 261 410 E-pasts: tradição-qualidade@clix.pt

Tradição e Qualidade ir atzīta par atbilstošu Standarta 45011:2001 prasībām.

4.8. Marķējums: Uz marķējuma obligāti jānorāda nosaukums “Presunto de Vinhais — Indicação Geográfica Protegida” vai “Presunto Bísaro de Vinhais — Indicação Geográfica Protegida”, attiecīgais Kopienas logotips un Vinhais produktu logotips, kas attēlots zemāk. Marķējumā ir jābūt sertifikācijas zīmei, kurā obligāti jānorāda produkta nosaukums un attiecīga norāde, pārbaudes struktūras nosaukums un sērijas numurs (ciparu vai burtu un ciparu kods, kas nodrošina produkta izsekojamību).

(1) OV L 93, 31.3.2006., 12. lpp.